中吕・四换头
作者：无名氏
朝代：元

paragraphs: 清明时候，才子佳人醉玉楼。
纷纷花柳，飘飘襟袖。
行歌载酒，花老人依旧。
西湖烟岸，莲荡风生六月寒。
邻船歌板，诗囊文翰。
醉余兴阑，悲有限欢无限。
江湖豪迈，为惜黄花归去来。
名无言责，身无俗债。
任家私匾窄，但醉里乾坤大。
冲寒乘骑，信步孤山为访梅。
溪桥流水，云林斜日。
三花五蕊，漏泄了春消息。
两叶眉头，怎锁相思万种愁？从他别后，无心挑绣。
这般证候，天知道和天瘦！从他别后，满眼风光总是愁。
实心儿有，须索禁受。
为他些证候，迤逗的人来瘦。
牵肠割肚，一自别来信也无。
多情何处？教人思虑。
凭栏伫目，空望断遥天暮。
东墙花月，好景良宵恁记者。
低低的说，来时节，明日早些，不志诚随灯灭。
声说不的，满腹离愁诉与谁！负心天识，酩子里输了身起。
呆才好看，自做得不出气。
言盟说誓，岂信闲人讲是非？忘餐失寐，形骸憔悴。
猛然间想起，落得声长吁气。
佳人薄命，懊恼东君忒世情。
风流心性，愁成病。
知他是怎生？不住口提名姓。
题情堪描堪画，鬓绾乌鸦脸衬霞。
灯儿直下，揪住了么。
可喜的我儿，说一句真实话。
因咱闲暇，有个人儿来到家。
帘儿直下，偷睛抹。
牵情的我儿，先打换香罗帕。